B. Osobitná časť

K čl. I

K bodom 1 až  2

V súvislosti s doplnením zákona o dočasného organizátora trhu s energiou je potrebné doplniť a definovať niektoré nové pojmy, ako napríklad zúčtovanie odchýlok, subjekt zúčtovania odchýlok, organizovanie krátkodobého trhu s elektrinou, účastník krátkodobého trhu s elektrinou, organizátor krátkodobého trhu s elektrinou, organizovaný krátkodobý trh s elektrinou a vyhodnotenie krátkodobého trhu s elektrinou.

K bodu 3

Navrhuje sa zaradiť medzi podnikanie v  energetike organizovanie krátkodobého trhu s elektrinou a na uvedený predmet činnosti sa bude vyžadovať aj povolenie na podnikanie. 

K bodu 4

Jedná sa o legislatívno-technickú úpravu.

K bodom 5 až 6

Navrhuje upraviť podmienky pre vydanie osvedčenia pre odbornú spôsobilosť. Odborná spôsobilosť sa preukazuje dosiahnutým vzdelaním, odbornou praxou a vykonaním skúšky. Platnosť osvedčenia o odbornej spôsobilosti je päť rokov od jeho vydania. Navrhuje sa ustanoviť, aby sa platnosť osvedčenia automaticky jedenkrát predlžila o päť rokov, ak sa držiteľ osvedčenia zúčastní  na aktualizačnej odbornej príprave. 

K bodu  7

Jedná sa o legislatívno-technickú úpravu.

K bodu 8

Jedná sa o legislatívno-technickú úpravu v súvislosti s bodom 3

K bodu 9 

Navrhuje sa ustanoviť aby povolenie na prenos elektriny a povolenie na organizovanie krátkodobého trhu s elektrinou sa vydávalo ako výlučné pre celé územie Slovenskej republiky

K bodu 10

Ide o legislatívno-technickú úpravu.

K bodu 11 až 12

Návrh dopĺňa vymedzenia pre energetické zariadenia, pre ktoré nie je potrebné žiadať Ministerstvo hospodárstva SR o osvedčenie o súlade investičného zámeru pri výstavbe energetického zariadenia. Navrhuje sa, aby výstavba slnečných elektrární si nevyžadovala osvedčenie len v prípade ich umiestnenia na budovách a pritom  ich inštalovaný výkon je do 100 kW. Tým sa dosiahne lepšia regulácia výstavby zdrojov, ktoré predstavujú riziko ohrozenia bezpečnosti a spoľahlivosti elektrizačnej sústavy. Bod 12 vymedzuje ostatné energetické zariadenia na výrobu elektriny, pre ktoré nie je potrebné žiadať o osvedčenie o súlade investičného zámeru pri výstavbe energetického zariadenia.

K bodu 13 

Ide o legislatívno-technickú úpravu.

K bodu 14

Navrhuje sa ustanoviť, aby k žiadosti o vydanie osvedčenia investičného zámeru s dlhodobou koncepciou energetickej politiky s celkovým inštalovaným výkonom nad 1 MW bolo pripojené tiež stanovisko Úradu pre reguláciu sieťových odvetví.

K bodu 15

Dopĺňajú sa ďalšie dôsledky ako sankčný postup pri riadnom neplnení oznamovacej povinnosti, pri poskytnutí nepravdivých informácií pri stave prípravy a  postupe výstavby elektroenergetického zariadenia. Ministerstvo zruší platnosť vydaného osvedčenia, ak žiadateľ nesplní oznamovaciu povinnosť alebo ak žiadateľ poskytne nepravdivé písomné informácie.

K bodom 16 až 21

Tieto novelizačné body upravujú postup pri organizovaní krátkodobého trhu s energiou.
Pri vyhlásení obmedzujúcich opatrení v elektroenergetike prestávajú platiť štandardné podmienky riadenia sústavy a vyrovnávania výkonovej bilancie. Zúčtovateľ odchýlok v týchto obchodných hodinách nemôže vyhodnocovať odchýlky jednotlivým subjektom, ktoré sa museli podriadiť vyhláseným obmedzujúcim opatreniam a keďže v tomto neštandardnom režime zúčtovateľ odchýlok nedisponuje finančnými zdrojmi za odchýlky, nie je spôsobilý finančne pokryť dodávateľov regulačnej elektriny. Preto sa bude musieť nájsť mechanizmus, ktorý dokáže tento problém vyriešiť pri akceptovaní všetkých zainteresovaných strán.
Prevádzkovateľ prenosovej sústavy a prevádzkovateľ distribučnej sústavy sú povinní poskytnúť zúčtovateľovi odchýlok údaje potrebné na ich zúčtovanie a vysporiadanie organizovaného krátkodobého trhu s elektrinou. Navrhuje sa upraviť povinnosti prevádzkovateľov sústav pri poskytovaní údajov potrebných na zúčtovanie odchýlok a opravné zúčtovanie odchýlok a vysporiadanie organizovaného krátkodobého trhu s elektrinou. 

Účastníci trhu sa rozširujú o subjekt organizátora krátkodobého trhu. Upravujú sa povinnosti niektorých subjektov pri poskytovaní údajov v súvislosti so zúčtovaním odchýlok a organizovaním krátkodobého trhu s elektrinou. Navrhuje sa splnomocnenie pre ÚRSO ktoré úrad oprávňuje na spresnenie pravidiel pre fungovanie krátkodobého trhu s elektrinou vzhľadom na existenciu nového subjektu na trhu.

K bodu 22

Navrhuje sa ustanoviť, aby zúčtovateľ odchýlok bol povinný bezodkladne informovať prevádzkovateľa prenosovej sústavy o neodovzdaní denného diagramu zo strany subjektu zúčtovania. Prevádzkovateľ prenosovej sústavy aj podľa doterajšej právnej úpravy koná vo vzťahu k dodávateľovi poslednej inštancie a oznamuje mu, že dodávka elektriny na základe neodovzdania denného diagramu nie je reálne zabezpečovaná.

K bodom 23 až  28

Rozširujú sa povinnosti aj pre výrobcu elektriny vo vzťahu k organizátorovi krátkodobého trhu s elektrinou, povinnosť uzatvoriť zmluvu o zúčtovaní odchýlky v prípade poskytovania podporných služieb, povinnosť poskytovať zúčtovateľovi odchýlok (ZO) technické údaje o dodávke elektriny na účely vyhodnotenia odchýlok a ďalšie informácie pre potreby organizátora  krátkodobého trhu s elektrinou. (OKT). 

Výrobcovi sa navrhuje oprávnenie zúčastňovať sa na krátkodobom trhu s elektrinou .Ukladá sa mu povinnosť uzatvorenia zmluvy o zúčtovaní odchýlky, ak je poskytovateľom podporných služieb, a tiež povinnosť poskytovania technických údajov a informácií pre ZO a OKT.

K bodom 29 až 30

Jedná sa o legislatívno-technickú úpravu.

K bodom 31 až 36

Vo vzťahu k organizátorovi  krátkodobého trhu s elektrinou. sa navrhuje úprava jednotlivých práv a povinností prevádzkovateľa prenosovej sústavy, právo uzatvoriť zmluvu o zúčtovaní odchýlky pre všetky prípady (straty, vlastná spotreba, zahraničie), právo zúčastňovať sa organizovaného krátkodobého trhu s elektrinou za uvedených podmienok, povinnosť zabezpečiť meranie elektriny v prenosovej sústave a jeho vyhodnotenie a tieto údaje a ďalšie potrebné informácie poskytovať OKT, povinnosť poskytovať na požiadanie údaje potrebné na zúčtovanie odchýlok, opravné zúčtovanie odchýlok a vysporiadanie organizovaného krátkodobého trhu (ZO a dotknutým účastníkom trhu), čím sa zároveň povinnosť zabezpečenia zúčtovania odchýlok u prevádzkovateľa prenosovej sústavy zrušuje. Rovnako navrhuje po účinnosti novely zákona zrušť aj povinnosť prevádzkovateľa prenosovej sústavy uzatvoriť so subjektmi zúčtovania zmluvu o zúčtovaní odchýlky. Navrhuje sa stanoviť novú povinnosť prevádzkovateľa prenosovej sústavy poskytovať voľnú dennú kapacitu na účely market coupling-u a definuje sa nová povinnosť prevádzkovateľa prenosovej sústavy poskytovať súčinnosť OKT pri organizovaní krátkodobého trhu s elektrinou. Vzhľadom na uvedené skutočnosti sa navrhuje zrušiť oznamovacia povinnosť pre prevádzkovateľa distribučnej sústavy v prípade neodovzdania denného diagramu zo strany subjektu zúčtovania. 

Po odčlenení OKT od prevádzkovateľa prenosovej sústavy dochádza k úprave vzťahov medzi pôvodným a novým subjektom. Prevádzkovateľovi prenosovej sústavy sa umožňuje zúčastniť sa na trhu organizovanom OKT a uzatvoriť relevantné zmluvy. Rušia sa mu niektoré pôvodné povinnosti, ale vznikajú mu i nové, napr. povinnosti poskytovania údajov z meraní, údajov potrebných pre zúčtovanie odchýlok a tiež hodnoty kapacity na účely market coupling.

K bodom 37 až 39

Navrhuje sa úprava práv a povinnosti prevádzkovateľa distribučnej sústavy, osobitne právo zúčastňovať sa organizovaného krátkodobého trhu s elektrinou za uvedených podmienok, povinnosť zabezpečiť meranie elektriny v prenosovej sústave a jeho vyhodnotenie a tieto údaje a ďalšie potrebné informácie poskytovať OKT, povinnosť poskytovať na požiadanie údaje potrebné na zúčtovanie odchýlok, opravné zúčtovanie odchýlok a vysporiadanie organizovaného krátkodobého trhu (ZO a dotknutým účastníkom trhu). Navrhuje sa formálna úprava ,zmena názvu subjektu, pri povinnosti uzatvorenia zmluvy o zúčtovaní odchýlky v prípade vlastnej zodpovednosti za odchýlku, nová povinnosť poskytnutia stanovených druhov typových diagramov zúčtovateľovi odchýlok.
Prevádzkovateľovi DS sa navrhuje umožniť  účasť na trhu organizovanom OKT. Voči novému subjektu OKT (po jeho vyčlenení z PPS) vznikajú nové povinnosti prevádzkovateľa DS, ako je napr. poskytovanie údajov z meraní a iných informácií nevyhnutných pre činnosť OKT, ale aj voči ZO - povinnosť  poskytovania údajov potrebných pre zúčtovanie odchýlok a povinnosť poskytnúť stanovené druhy typových diagramov odberu elektriny.

K bodom 40 až 43

Práva a povinnosti dodávateľa elektriny sa v súvislosti s OKT sa navrhuje primerane špecifikovať. Jedná sa o úpravu zmluvného partnera pri práve na prenos elektriny, právo zúčastňovať sa organizovaného krátkodobého trhu s elektrinou za uvedených podmienok, právo na poskytnutie údajov a opravných údajov od ZO na vyúčtovanie dodávok a odchýlky.
Aj tomuto účastníkovi trhu sa umožňuje zúčastniť sa na organizovanom krátkodobom trhu s elektrinou a uzatvoriť zmluvný vzťah s jeho organizátorom. Rovnako sa mu poskytuje právo na relevantné informácie.

K bodom 44 až 47

Jedná sa o úpravu a precizovanie práv a povinností ostatných subjektov, ktorí sú účastníkmi trhu s elektrinou ,úprava zmluvného partnera pri práve na prenos elektriny, právo zúčastňovať sa organizovaného krátkodobého trhu s elektrinou, právo na poskytnutie údajov a opravných údajov od ZO na vyúčtovanie dodávok a odchýlky.

K bodom 48 až 50

Práva a povinnosti oprávneného odberateľa sa navrhuje upraviť v súlade s uvádzanými úpravami práv a povinností. Jedná sa o úpravu práv  v rámci krátkodobého trhu s elektrinou za uvedených podmienok, právo na poskytnutie údajov a opravných údajov od ZO na vyúčtovanie dodávok a odchýlky, úprava povinnosti pri poskytovaní technických údajov o dodávke elektriny (prevádzkovateľovi a ZO v prípade, ak je subjektom zúčtovania).
Oprávnený odberateľ môže byť tiež účastníkom organizovaného krátkodobého trhu s elektrinou s právami na relevantné údaje, ale aj zodpovedajúcimi povinnosťami v prípade, že je subjektom zúčtovania odchýlok.

K bodu 51

Ide o nové ustanovenie upravujúce práva a povinnosti novovzniknutého subjektu. Definuje sa spôsob jeho vzniku, kompetencia a postavenie. Definujú sa práva pre jeho spoľahlivé fungovanie, najmä právo na poskytnutie údajov a informácií potrebných na jeho činnosť od účastníkov trhu s elektrinou. Definujú sa jeho povinnosti vyplývajúce z jeho činnosti a vzťahov k iným účastníkom trhu s elektrinou, najmä vyhodnocovanie, zúčtovanie a vysporiadanie odchýlok, organizovanie a krátkodobého trhu s elektrinou, vedenie správy meraní, vykonávanie fakturácie poplatkov, spracovanie podkladov pre návrh pravidiel trhu s elektrinou, evidencia subjektov zúčtovania, spracovanie obchodných podmienok organizovaného krátkodobého trhu s elektrinou, uzatvorenie príslušných zmlúv so subjektmi zúčtovania a účastníkmi krátkodobého trhu s elektrinou.

K bodom 52 až 55

Úprava je nevyhnutná z dôvodu zosúladenia so zákonom č. č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, čím sa docieli jednotná aplikácia predmetného predpisu v praxi. 

Navrhovaná úprava je dôležitá z dôvodu, že v zákone nie je vymedzený pojem „zriaďovať stavby“ vo vzťahu k stavebnému zákonu a podmienku v cit. ustanovení je dôležité dodržať najmä v konaní o umiestnení stavby, o zmene účelu užívania stavby a pri ohlásení stavby podľa stavebného zákona. Doterajšia poznámka pod čiarou 9)odkazovala na nesprávne ustanovenie stavebného zákona, nakoľko výnimky z ochranného pásma upravuje § 41 ods. 2 stavebného zákona.

K bodu 56

Jedná sa o legislatívno-technickú úpravu..

K bodom 57 až 62

Navrhuje sa rozšíriť kompetencie inšpekcie o vyhodnotenie a zúčtovanie odchýlok účastníkov trhu s elektrinou a odchýlky sústavy. Rozširuje pôsobnosť inšpekcie na udeľovanie sankcií za porušenie povinností operátora trhu. Navrhuje sa upraviť prepočet ukladaných sankcií za správne delikty zo slovenských korún na euro. 

K bodu 63

Navrhuje sa vyňať z pôsobnosti zákona o energetike úpravu správneho  konania týkajúcu sa preložiek elektroenergetického rozvodného zariadenia, ako aj preložiek plynárenského zariadenia. 

Dôvodom úpravy zákona je  nesprávna justičná prax a postup konajúcich súdov, ktoré odstupujú spory ohľadne preložiek existujúcich ako vecné bremeno na pozemkoch vlastníkov na riešenie ministerstvu. 

Tieto súdne spory vo veci preložiek sa týkajú aj majetkových otázok,  uplatňovania vlastníckych  práv, postupov katastra a územného plánovania v rámci miest a obcí: 
Pôsobnosť ministerstva podľa dikcie § 3 ods. 1 až 8 zákona o energetike sa vzťahuje len na výkon štátnej správy v energetike.

K bodu 64 

Navrhovanou úpravou prechodných ustanovení sa zohľadňuje nová pôsobnosť organizátora krátkodobého trhu s elektrinou. Navrhuje sa úprava prechodných ustanovení. Doterajší zúčtovateľ odchýlok ukončí svoju činnosť do 31.12.2010 a dovtedy odovzdá organizátorovi krátkodobého trhu s elektrinou všetky podklady pre zúčtovanie odchýlok. Dňom 1. januára 2011 vstupuje organizátor krátkodobého trhu s elektrinou do všetkých práv a povinností zúčtovateľa odchýlok v elektroenergetike. Doterajšie zmluvy o zúčtovaní odchýlok zostávajú v platnosti.

K bodu  65

Jedná sa o legislatívno-technickú úpravu..

K čl. II

V súvislosti so zriadením organizátora krátkodobého trhu s elektrinou je potrebné túto zmenu v niektorých detailoch premietnuť aj do zákona č. 276/2001 Z. z. o regulácii v sieťových odvetviach a o zmene a doplnení niektorých zákonov.

K bodu 1

Navrhuje sa upraviť, aby predmetom regulácie podľa zákona o regulácii v sieťových odvetví č. 276/2001 Z.z. bolo tiež určenie spôsobu, postupu a podmienok na organizovanie krátkodobého trhu s elektrinou..

K bodu 2 
Jedná sa o legislatívno-technickú úpravu.

K bodu 3

Navrhuje sa ustanoviť, aby cenovej regulácii podliehali aj  výkon činnosti organizátora krátkodobého trhu s elektrinou, dodávka elektriny dodávateľom poslednej inštancie a dodávka plynu dodávateľom poslednej inštancie.

K bodu 4 

Navrhuje sa ustanoviť, aby obsahom pravidiel trhu s elektrinou bol spôsob vyhodnocovania, zúčtovania a vysporiadania odchýlok regulačnej elektriny jednotlivých účastníkov trhu a odchýlky sústavy a siete.
K bodu 5 

Navrhuje sa, aby pravidlá trhu s elektrinou obsahovali aj  prístup na organizovaný krátkodobý trh s elektrinou, organizovanie a vyhodnotenie krátkodobého trhu s elektrinou a správu a zber nameraných dát.

K bodu 6

Navrhuje s upraviť, aby podmienkami potrebnými na organizovanie trhu s elektrinou a plynom boli aj 
rozsah, spôsobu a postupu pri uverejňovaní informácií organizátorom krátkodobého trhu s elektrinou.

K bodu 7

Jedná sa o legislatívno-technickú úpravu.

K bodu 8
Navrhuje sa, aby pravidlá trhu s elektrinou obsahovali aj podmienky prístupu na organizovaný krátkodobý trh s elektrinou, podmienky organizovania a vyhodnotenia krátkodobého trhu s elektrinou,) podmienky správy a zberu nameraných dát a podmienky centrálnej fakturácie poplatkov, ktoré súvisia  s  prevádzkou sústavy a súvisiacich  činností pre subjekty zúčtovania..

K bodu 9

Jedná sa o legislatívno-technickú úpravu.

K čl. III

Účinnosť návrhu zákona sa navrhuje  s ohľadom  na reálne očakávaný priebeh legislatívneho procesu, aj  so zohľadnením činnosti a pôsobnosti organizátora krátkodobého trhu s elektrinou  od  1. januára  2011.